**SZAKMAI BESZÁMOLÓ**

**A Nemzeti Összetartozás Napjáról, amelyet a zselízi Comenius Gimnázium diákjai a Váci Piarista Gimnázium növendékeivel töltöttek.**

2011-ben a Nemzeti Összetartozás Napján a tolnai városi ünnepélyen kaptunk először lehetőséget arra, hogy bizonyítsuk: kulturális gyökereink, nyelvünk által szorosan kötődünk a nemzettesthez. Azóta minden évben jelentkezünk a Rákóczi Szövetség június 4-ei Diákutaztatási Pályázatára. 2012-ben a soproni Berzsenyi Dániel Evangélikus Gimnázium vendégszeretetét élveztük. A hűség és a szabadság városában töltött emléknap a diákoknak új ismereteket, sok élményt adott, és ami a legfontosabb: a nemzeti hovatartozás erősítését szolgálta. Tavaly a Váci Piarista Gimnáziummal vettük fel a kapcsolatot. Ők a március 15-ei megemlékezés méltóságát emelték nálunk, példát mutattak hitben, szeretetben, magyarságtudatban, mi június 4-én látogattuk meg őket először, hogy a baráti kapcsolatot ápoljuk, a nemzeti összetartozást megerősítsük.

Kitartóan őrizzük kapcsolatunkat a váci piaristákkal a 2014-es évben is. Hálásak vagyunk, hogy egy olyan tanintézmény vett minket oltalmába, amelynek diáklétszáma tízszerese a mi iskolánknak, patinás épülete pedig nekünk valóságos labirintus. A Rákóczi Szövetségnek köszönhetően idén is lehetőséget kaptunk az összetartozás megerősítésére. Már hetekkel az utazás előtt lázasan készültünk az útra. Az emlékműsor összeállítására, a felkészülésre nagy gondot fordítottunk. A múlt tragédiájával sújtott évfordulón, úgy gondoltam, hogy olyan fiatalos összeállítást viszünk, amely a mi vidékünket, kultúránkat, nyelvüket mutatja be; az anyáink-apáink örökségét őrző diákok derűs, energikus fellépése egyben a megmaradásunk akarását, a jobb jövőt is szimbolizálja. Merész ötletnek véltem, de belevágtunk: a verses-zenés összeállítást kombináltuk filmvetítéssel. A Duna TV Hazajáró sorozatának Alsó-Garam mentét, a mi vidékünket bemutató részét vettük be a műsorunkba, hogy a váci diákok is lássák, milyen szép a mi szülőföldünk, milyen értékes történelmi, népi és kulturális hagyományokkal rendelkezünk. A népi kultúra, a hagyományőrzés bizonyítékaként egy harmadikos páldi (Páld a kurtaszoknyás falvak közé tartozik) diáklányunk, Kis Viktória vállalta, hogy bemutatja saját, eredeti népviseletét is. Úgy terveztük, hogy a Nemzeti Összetartozás Dalát minden zselízi tanuló énekelni fogja, rengeteget próbáltunk, végül is egy kisebb létszámú lánycsapat vitte sikerre a dalt.

„*Nem, mint máskor, reggel hatkor csak úgy dobott ki az ágy. Talán az izgalom. Úgy készülődtem, mintha lagziba mennék, és bizakodtam, hogy az időjárás is kedvezni fog. Zselíztől Vácig az osztálytársaimmal - akiket a három év alatt a szívem legmélyebb csücskébe zártam – olyan jókat nevettünk a buszban, mint még soha. S csak remélni mertük, hogy a hangos kacajainkat nem zárják majd Márianosztra fegyházába, mikor a közelében elhaladunk…”* (Horváth Margit, 3.o. ) *„…Az út nem volt hosszú, gyorsan Vácra értünk. Időben érkeztünk. A szereplők főpróbát tartottak a színpadon, a fiúk segítettek a váciaknak a díszteremben a székeket elrendezni. Én Viki barátnőmet öltöztettem népviseletbe. Észre sem vettük, egyszer csak a hatalmas terem zsúfolásig megtelt diákokkal…”*(Kiss Andrea, 3.o.) Az emlékműsor a *Himnusz* együtténeklésével kezdődött. A vendéglátó iskola nevében **Untsch Gergely** történelem szakos tanár üdvözölt bennünket, majd **Kepka Márk**, a Comenius Gimnázium történelemtanára mondott rövid emlékező beszédet. Már a Himnusz közös éneklésekor valami magasztos érzés hatalmasodott el bennünk. Ez az érzés aztán még fokozódott, a diákközönség érdeklődéssel fogadta műsorunkat. *Papp Tibor: Pogány köszöntő* című versének feldolgozásával az ősiség, eredetiség, magyaros jelleg folyamatos jelenlétét hangsúlyoztuk, és a magyarok 20. századi szétszóródására utaltunk a nagyvilágban. *Elindultam szép hazámból* népdal a trianoni diktátum következményeit jelképezte. Az Alsó-Garam mentét bemutató dokumentumfilm után az összeállításunkban Garam menti költők versei hangoztak el. *Csontos Vilmos: Garam völgye* című versét népi dallamra énekelte **Récsei Emőke** és **Récsei Evelin**, *Gyurcsó István: Európában* c. költeményét **Torma Gábor** szavalta el. Nagy meglepetés volt számunkra, hogy a műsorblokkunkat záró *Nemzeti Összetartozás Dalá*t hatalmas vastaps követte. **Futó Béla** igazgató úr záró szavai után elénekeltük még együtt a *Boldogasszony anyánk, régi nagy Pátrónánk!* kezdetű régi magyar himnuszt és a *Szózatot*. Emlékezetes perceket töltöttünk együtt a váci piaristákkal. Ezután **Untsch Gergely** vezetésével folytattuk tavalyi városnéző sétánkat. Megnéztük a Hétkápolnát, Vác ismert kegyhelyét. A kápolnához vezető út mellett Virth Ferenc váci kanonok állíttatta fel 1769-ben a Mária hét örömét és hét fájdalmát ábrázoló képoszlopokat. Ezekről kapta a kegyhely a Vác-Hétkápolna nevet. A kápolnában a selyemre festett kegykép a rárakott koronákkal és angyalokkal a XVIII. század első feléből való. A főoltáron lévő kegykép körül üveg alatt ezüst és más fogadalmi ajándéktárgyak sokasága látható annak bizonyságául, milyen sok imameghallgatás, csodás gyógyulás történt a Hétkápolna Boldogasszonyának közbenjárására. Megcsodáltuk a váci mocsarakat is. Tavaly az árvíz miatt ezeket nem láthattuk. Az ebéd utáni szabadidőt a fiúk az iskola tornatermében töltötték. Délután **Juhász Gábor** tanárés kétpiarista diák elkísérte csoportunkat Zebegénybe a trianoni emlékműhöz. Torma Gábor szavalatát és Juhász Gábor tanár úr emlékbeszédét a koszorúzás követte. Nem feledkeztünk meg a Himnusz elénekléséről sem. Történt pedig mindez délután fél ötkor. A zebegényi templom harangja is megszólalt. Meghatott bennünket, hogy az emlékműnél egy nénivel találkoztunk, aki Ausztráliából (34 éve él kint) látogatott haza erre a napra. A koszorúzás után sikerült még a zebegényi szecessziós katolikus templomot is megnéznünk. 1906-1910 között Havas Boldogasszony tiszteletére épült a plébániatemplom, Kós Károly erdélyi polihisztor (építész, író, néprajztudós) és Jánszky Béla tervei alapján szecessziós stílusban az erdélyi fatemplomok mintájára. Freskóit Körösfői-Kriesch Aladár tervei alapján tanítványai készítették Leszkovszky György tanársegéd festőművész segítségével. A helyi plébános úr taglalta a templomépítés történetét és bemutatta a templom belső terének egyedi stílusjegyeit. Volt időnk gyönyörködni a Dunakanyar természeti szépségeiben is.

*„nekünk itt a Felvidéken naponta meg kell küzdenünk a hitünkért, a magyarságunkért. Ezen a tartalmas kiránduláson rádöbbenhettünk arra, hogy a legfontosabb: megmaradjunk magyarnak, Embernek,… s talán ez a legnehezebb a mai világban.”(Lakus Beáta, 3.o.)*

Meggyőződésem, hogy a fáradozásunk jelentőségét tanítványaim tudatosítják. Az élmények, ismeretek egy életre szólnak. Úgy tértünk haza Tolnáról, Sopronból, Vácról, Zebegényből, hogy egy darab emlék mindig tartósan ott maradt a szívükben.

*„Mert a haza lelked része*

*Határait beléd véste ezer éve a hit.” (Horváth Sándor)*

 Mgr. Gubíkné Harmati Mária

 A Comenius Gimnázium Rákóczi ISZ-ének vezető tanára